CELEX: 62011TN0111
Language: da
Date: 2011-02-21 00:00:00
Title: Sag T-111/11: Sag anlagt den 21. februar 2011 — ClientEarth mod Kommissionen

30.4.2011   
            
            
               DA
            
            
               Den Europæiske Unions Tidende
            
            
               C 130/16
            
         Sag anlagt den 21. februar 2011 — ClientEarth mod Kommissionen
   (Sag T-111/11)
   2011/C 130/29
   Processprog: engelsk
   
      Parter
   
   
      Sagsøger: ClientEarth (London, Det Forenede Kongerige) (ved advokat P. Kirch)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Det fastslås, at Kommissionen har tilsidesat Århuskonventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet.
            
         
               —
            
            
               Det fastslås, at Kommissionen har tilsidesat forordning (EF) nr. 1367/2006 (1).
            
         
               —
            
            
               Det fastslås, at Kommissionen har tilsidesat forordning (EF) nr. 1049/2001 (2).
            
         
               —
            
            
               Den stiltiende afgørelse i henhold til artikel 8, stk. 3, i forordning (EF) nr. 1049/2001 annulleres, idet Kommissionen ikke inden for den fastsatte frist har afgivet svar på sagsøgerens genfremsatte begæring, hvorved Kommissionen afslog aktindsigt i de begærede dokumenter.
            
         
               —
            
            
               Europa-Kommissionen tilpligtes at betale sagsøgerens omkostninger, herunder eventuelle intervenerende parters omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren gjort syv anbringender gældende.
   
               1)
            
            
               Ved det første anbringende gøres det gældende, at den anfægtede afgørelse tilsidesætter artikel 8, stk. 1 og 2, i forordning (EF) nr. 1049/2001, idet der ikke inden for den fastsatte frist er afgivet svar på sagsøgerens genfremsatte begæring, og idet der ikke er givet en detaljeret begrundelse herfor.
            
         
               2)
            
            
               Ved det andet anbringende gøres det gældende, at den anfægtede afgørelse tilsidesætter artikel 4, stk. 1, 2 og 4, i Århuskonventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet, idet Kommissionen ikke gav sagsøgeren aktindsigt i de begærede dokumenter vedrørende efterlevelseskontrollen og handlingsplanerne for gennemførelsen og ikke gav en detaljeret begrundelse herfor. Den anfægtede afgørelse tilsidesætter endvidere artikel 6, stk. 1, i forordning (EF) nr. 1367/2006, idet Kommissionen ikke har fortolket undtagelserne i artikel 4 i forordning (EF) nr. 1049/2001 indskrænkende.
            
         
               3)
            
            
               Ved det tredje anbringende gøres det gældende, at den anfægtede afgørelse tilsidesætter artikel 4, stk. 2, litra b), i forordning (EF) nr. 1367/2006, idet Kommissionen ikke har formidlet de begærede oplysninger i sine registre.
            
         
               4)
            
            
               Ved det fjerde anbringende gøres det gældende, at den anfægtede afgørelse tilsidesætter artikel 7 i forordning (EF) nr. 1367/2006, idet Kommissionen ikke har oplyst sagsøgeren om, til hvilket generaldirektorat denne skulle indgive sin begæring om aktindsigt i dokumenterne vedrørende direktiv 1998/81/EF (3) og 2001/18/EF (4) og ikke har videregivet begæringen til det relevante generaldirektorat.
            
         
               5)
            
            
               Ved det femte anbringende gøres det gældende, at den anfægtede afgørelse tilsidesætter artikel 4, stk. 2, tredje led, i forordning (EF) nr. 1049/2001, idet Kommissionen ikke har givet sagsøgeren aktindsigt i de begærede dokumenter vedrørende efterlevelseskontrollen og handlingsplanerne for gennemførelsen. Udbredelse af de begærede dokumenter ville ikke være til skade for beskyttelsen af formålet med inspektionerne som omhandlet i artikel 4, stk. 2, eller forhindre en korrekt gennemførelse af procedurerne for åbning af en traktatbrudssag i henhold til artikel 258 TEUF. Den anfægtede afgørelse tilsidesætter artikel 4, stk. 6, i forordning (EF) nr. 1049/2001 ved ikke at give delvis aktindsigt i de begærede dokumenter.
            
         
               6)
            
            
               Ved det sjette anbringende gøres det gældende, at den anfægtede afgørelse tilsidesætter artikel 4, stk. 3, første afsnit, i forordning (EF) nr. 1049/2001. Udbredelse af de begærede dokumenter ville ikke være til alvorlig skade for Kommissionens beslutningsproces.
            
         
               7)
            
            
               Ved det syvende anbringende gøres det gældende, at den anfægtede afgørelse tilsidesætter artikel 4, stk. 2, sidste led, og artikel 4, stk. 3, i forordning (EF) nr. 1049/2001, idet Kommissionen ikke har vurderet, om der foreligger en mere tungtvejende offentlig interesse i udbredelsen, og idet der ikke er givet en detaljeret begrundelse for afslaget.
            
         
      (1)  Europa-Parlamentets og Rådets forordning (EF) nr. 1367/2006 af 6.9.2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (EUT L 264, s. 13).
   
      (2)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).
   
      (3)  Rådets direktiv 98/81/EF af 26.10.1998 om ændring af direktiv 90/219/EØF om indesluttet anvendelse af genetisk modificerede mikroorganismer (EFT L 330, s. 13).
   
      (4)  Europa-Parlamentets og Rådets direktiv 2001/18/EF af 12.3.2001 om udsætning i miljøet af genetisk modificerede organismer og om ophævelse af Rådets direktiv 90/220/EØF — Erklæring fra Kommissionen (EFT L 106, s. 1).